Siafu amwokoa Njiwa

﻿Siafu amwokoa Njiwa  

Ilikuwa siku yenye  joto jingi.  
Siafu Mdogo  hakuwa amepata  maji kwa siku  nyingi.  
Akawaza,  "Ninahitaji tone  moja tu la maji,  hata kama litatoka  kwenye jani."  
Umande wote  ulikuwa umekauka.  Hangepata hata  tone moja la moja.  
Siafu Mdogo akalia  sana,  "Nisipokunywa  maji,  nitakufa. Lazima  niufikie mto  nilioelezwa."  
"Ati mtoni? Huko  utakufa maji!"  Kichakuro mmoja  mwenye hekima  alimwonya.  
Lakini, Siafu  Mdogo hakujali.  Kiu chake  kiliongezeka.  "Nitakufa iwapo  sitakunywa maji  sasa."  
Siafu Mdogo  alienda kuutafuta  mto alioambiwa  juu yake.  
Alipitia kwenye  nyasi na matawi  yaliyokauka.  
Mara akasikia  mngurumo wa  mawimbi.  
Siafu Mdogo alifika  mtoni akayanywa  maji baridi.  
Alifurahi kukata kiu  na hakuliona  wimbi kubwa likija.  
Siafu Mdogo  alijaribu kujishikilia  kwenye nyasi kavu  zilizokuwa zikielea.  Lakini, alisombwa  na maji.  
Siafu Mdogo alilia,  "Jamani,  nisaidieni."  
Njiwa Mweupe  alikuja  akamnyooshea  tawi. Akasema,  "Panda juu ya tawi  haraka."  
Siafu Mdogo  aliruka juu ya tawi  na Njiwa Mweupe  akamwokoa.  
Siafu Mdogo  akasema,  "Siondoki kabla  sijamshukuru  Njiwa. Nitasubiri  hadi atakaporejea  kunywa maji."  
Siku moja  alipokuwa  akimsubiri Njiwa  Mweupe, Jona na  Petro walikuja  mtoni.  Walikuwa  wamebeba manati.  
"Yule Njiwa  Mweupe ambaye  huja hapa kunywa  maji, tutamla jioni."  Jona akawaza.  Jona na Petro  walijificha nyuma  ya mimea kando  ya mto.  
"Sitakubali wajanja  hao wamuue yule  Njiwa Mweupe.  Lakini nitafanyaje?  Mimi ni mdogo  sana." Siafu  aliwaza.  
Wakati huo huo  Njiwa Mweupe  aliruka kutoka  mtini anywe maji.  
Jona na Petro  walipima shabaha  na kungoja kwa  hamu.  
Siafu Mdogo  alipata wazo.  
Aliurukia mguu wa  Petro na  kumuuma.  
Petro aliruka juu  akalia kwa  uchungu, "Waaa!"  Aliyaachilia manati  yake yakaanguka.  
Njiwa Mweupe  alishtuka  akaondoka.  
Hivyo ndivyo Siafu  Mdogo  alivyomwokoa  Njiwa Mweupe.  


Source www.africanstorybook.org